Κάδοι ανακύκλωσης στη Σιγκαπούρη
 Σημείο ανακύκλωσης στο Τεχνολογικό Πανεπιστήμιο του Γκντανσκ
 Χειροκίνητη διαλογή απορριμμάτων για ανακύκλωση
 Χαρακτηριστικοί κάδοι ανακύκλωσης στο Πόρτο Βένερε της Ιταλίας
 Κάδοι απορριμμάτων στο Τόκιο της Ιαπωνίας
 Εκκένωση κάδων διαχωρισμού απορριμμάτων στην πολωνική κωμόπολη Τομάσουφ Μαζοβιέτσκι
**Διαλογή απορριμμάτων** είναι η διαδικασία με την οποία τα απόβλητα διαχωρίζονται σε διαφορετικά στοιχεία "με σκοπό την ξεχωριστή συλλογή και ανακύκλωσή τους".  Η διαλογή των απορριμμάτων μπορεί να πραγματοποιηθεί χειροκίνητα στο νοικοκυριό και να συλλεχθεί μέσω συστημάτων συλλογής ή να διαχωριστεί αυτόματα σε εγκαταστάσεις ανάκτησης υλικών ή σε μηχανικά συστήματα βιολογικής επεξεργασίας.

*Διαχωρισμός απορριμμάτων* σημαίνει διαχωρισμός των αποβλήτων σε ξηρά και υγρά. Τα ξηρά απόβλητα περιλαμβάνουν ξύλο και συναφή προϊόντα, μέταλλα και γυαλί. Ο όρος υγρά απόβλητα συνήθως αναφέρεται σε οργανικά απόβλητα που παράγονται συνήθως από εγκαταστάσεις διατροφής και έχουν μεγάλο βάρος λόγω της υγρασίας. Οι δύο αυτοί όροι χρησιμοποιούνται επειδή τα βιοδιασπώμενα υλικά "έχουν υψηλότερη υγρασία από τα μη βιοδιασπώμενα, π.χ. ζυμώσιμα σε σχέση με γυάλινες συσκευασίες".  Ο διαχωρισμός απορριμάτων διαφέρει από τη διαλογή απορριμάτων. Διαχωρισμός είναι η ομαδοποίηση των απορριμάτων σε διαφορετικές κατηγορίες. Κάθε απόρριμμα μπαίνει στην κατηγορία του στο σημείο απόρριψης ή αποκομιδής, αλλά η διαλογή γίνεται μετά την απόρριψη ή τη αποκομιδή. Ο διαχωρισμός απορριμάτων εξασφαλίζει καθαρό και ποιοτικό υλικό.

Μέθοδοι
-------

Τα απορρίμματα συλλέγονται στην πηγή τους σε κάθε περιοχή και διαχωρίζονται. Ο τρόπος ταξινόμησης των απορριμάτων εξαρτάται από τα κατά τόπους συστήματα απόρριψης. Οι παρακάτω κατηγορίες είναι κοινές: 

* Χαρτί
* Χαρτόνι (συμπεριλαμβανομένων των χαρτόκουτων)
* Γυαλί (διαυγές, χρωματισμένο - εκτός από λαμπτήρες και τζάμια)
* Πλαστικά
* Υφάσματα
* Ξύλο, δέρμα, καουτσούκ
* Παλιοσίδερα
* Κομπόστ
* Ειδικά/επικίνδυνα απόβλητα
* Υπολειμματικά απόβλητα

Τα οργανικά απόβλητα μπορούν επίσης να διαχωριστούν ως εξής:

* Υπολείμματα τροφίμων που είχαν έρθει σε οποιαδήποτε επαφή με κρέας μπορούν να συλλέγονται ξεχωριστά για να αποφευχθεί η εξάπλωση βακτηρίων.
	+ Το κρέας και τα οστά μπορούν να συλλέγονται από φορείς που είναι υπεύθυνοι για τα ζωικά απόβλητα.
	+ Εάν άλλα υπολείμματα προωθούνται, για παράδειγμα, σε ντόπιους κτηνοτρόφους, μπορούν να αποστειρώνονται και να χρησιμοποιούνται ως τροφή ζώων.
* Οι φλούδες και τα αποκόμματα φρούτων και λαχανικών μπορούν να κομποστοποιούνται μαζί με άλλα υλικά. Άλλα απόβλητα που μπορούν να χρησιμοποιηθούν για κομποστοποίηση είναι κομμένα λουλούδια, φελλοί, καφές, σάπια φρούτα, φακελάκια τσαγιού, τσόφλια αυγών και ξηρών καρπών και χαρτοπετσέτες.

Τα τηγανέλαια, τα χρησιμοποιημένα λίπη, τα φυτικά έλαια και το περιεχόμενο των φίλτρων λίπους μπορούν να συλλέγονται από εταιρείες για επαναχρησιμοποίηση. Οι τοπικές υπηρεσίες αποκομιδής μπορούν να παρέχουν τις σχετικές διευθύνσεις Όλα τα παραπάνω μπορούν να επιτευχθούν παρέχοντας στους πολίτες κάδους ανακύκλωσης.

Διαλογή ανά χώρα
----------------

Στη Γερμανία, υπάρχουν κανονισμοί που παρέχουν υποχρεωτικές ποσοστώσεις για τη διαλογή απορριμμάτων συσκευασίας και ανακυκλώσιμων υλικών, όπως γυάλινα μπουκάλια. 

Στο Ντενπασάρ του Μπαλί, στην Ινδονησία, έχει υλοποιηθεί ένα πιλοτικό έργο που χρησιμοποιεί ένα μηχάνημα αυτόματης συλλογής πλαστικών μπουκαλιών ή κουτιών αλουμινίου με ανταποδοτικά κουπόνια. 

Στην Ινδία, ο διαχωρισμός απορριμμάτων χαρακτηρίζεται ως χαοτικός λόγω του υπερπληθυσμού και της συσσώρευσης απορριμμάτων. Ωστόσο, η ινδική κυβέρνηση έχει ξεκινήσει πρωτοβουλίες για το έργο Σβατς Μπαράτ Αμπιγιάν (Swachh Bharat Abhiyan).

Στον χώρο της Ευρωπαϊκής Ένωσης, σύμφωνα με την οδηγία 98/2008/ΕΚ, κάθε κράτος υποχρεούται να "εφαρμόσει μια συστηματική προσέγγιση αναφορικά με τη συλλογή και διαχείριση των αποβλήτων".

Παραπομπές
----------

1. ↑  «Διαλογή στην πηγή». *ΤΕΕ ΤΔΕ*. Τεχνικό Επιμελητήριο Ελλάδας, Περιφερειακό Τμήμα Δυτικής Ελλάδας. Ανακτήθηκε στις 12 Ιουνίου 2021.
2. ↑  Τσούφη, Μαρία (2010). *Εφαρμογές γεωπληροφορικής για τη βελτιστοποίηση του συστήματος αποκομιδής των αστικών στερεών αποβλήτων: η περίπτωση του δ. Αγίας Παρασκευής (διπλωματική εργασία)*. Αθήνα: Χαροκόπειο Πανεπιστήμιο, Τμήμα Γεωγραφίας. σελ. 83.
3. ↑  Martin F. Lemann: Waste Management, 2008, p. 80, (ISBN 9783039115143), Peter Lang
4. ↑  Germany, Garbage and the Green Dot: Challenging a Throwaway Society - Bette K. Fishbein. pp. 16-17.
5. ↑  «Satu-satunya di Indonesia, Mesin Sampah Keluarkan Voucher ada di Denpasar». 31 Ιουλίου 2015.
6. ↑  «Η διαλογή στην πηγή των βιοαποβλήτων: γιατί είναι τόσο σημαντική;». *Οικολογική Εταιρεία Ανακύκλωσης*. Ανακτήθηκε στις 12 Ιουνίου 2021.